Mwaso 133 naKulomba
cl kapetu. 12 pala. 16-21, nalipwata lili halifwo 127 (Minyu. 30)
Kutanga Mbimbiliya: Kulava 22-25 (Minyu. 10)
Na. 1: Kulava 22:36–23:10 (Minyu. 4 nakuneha mwishi)
Na. 2: Kupwa Vatoma Kumeso aKalunga Chalumbunukila Mulihi? (lv l. 88-90 pala. 8-12) (Minyu. 5)
Na. 3: Mujila Muka Alama Vamutengele muChifwanyisa chaKalunga? (w06 6/1 l. 26 pala. 1) (Minyu. 5)
Mwaso 94
Minyu. 15: Sololenunga Vilinga Vyamwaza muMulimo Wakwambulula. (Koli. 2, 6:3) Kushimutwila kuzachisa vihula vino: (1) Mwomwo ika chapwila chachilemu kusolola vilinga vyamwaza nge tuli mumulimo wakwambulula? (2) Tunahase kusolola ngachilihi vilinga vyamwaza nge (a) tunayi nakwambulula mwalizavu mungalila yetu? (b) tuli nakwambulwila kuzuvo hizuvo? (c) tuli hembo lyamutu? (d) mukwetu tuli nakuzata nenyi ali nakwambulila mutu? (e) mwenya-zuvo ali nakuhanjika? (f) mwenya-zuvo ali namilimo chikuma chipwe nge kwilu kakwachele kanawako? (g) mwenya-zuvo ali nakapopolweji?
Minyu. 15: “Kuhotola Uhashi Wetu Wakuzata Muwande—Kulweza Mutu Vyuma Namukashimutwila Omu Namukakindulukilako.” Kushimutwila. Linga nachimweso chakusolola ndumbwetu mwalihanjikisa yivene omu ali nakuliwahisa vyakuya muwande. Ali nakushinganyeka chihula mwakahulisa mwenya-zuvo nge natambula mangazini mwakamuhana.
Mwaso 68 naKulomba
Ovyo Chapwila Chachilemu: Nge tunawane mutu wakuwahilila muwande, tweji kufwila kukindulukila kumutu kana mangana tukatukumwine meya hambuto jamuchano jize tunatumbu. (Koli. 1, 3:6) Echi chasakiwa kulweza mutu vyuma natukashimutwila omu natukakindulukilako. Kaha nawa chapwa chamwaza kuhulisa mutu chihula chize natukakumbulula omu natukakindulukilako. Echi nachilingisa mwenya-zuvo alizange kutuvandamina, kaha nawa nge chihula tunamuhulisa vanachikumbulula mumikanda tunamusela nachimulingisa ayitange. Kulweza mutu vyuma natukashimutwila cheji kutukafwa kukindulukila kuli mutu kana mwomwo vyuma natukashimutwila tunavitachikiza lyehi. Kaha nawa mwenya-zuvo natachikiza vyuma natukashimutwila. Omu natuheta kuli uze mutu twatela kumulweza ngwetu, nguneza mangana ngukumbulule chihula chize ngwahulishile.
Nge muli nakuliwahisa vyakuya mumulimo wamuwande, mwatela nawa kuwahisa nachihula chize namukahulisa mangana mukachikumbulule omu namukakindulukilako. Shimutwilenu vyuma munawahisa nandumbwenu muli nakuzata nenyi.
Mwaso 105 naKulomba
cl kapetu. 13 pala. 1-10 (Minyu. 30)
Kutanga Mbimbiliya: Kulava 26-29 (Minyu. 10)
Na. 1: Kulava 27:15–28:10 (Minyu. 4 nakuneha mwishi)
Na. 2: Uno Natuhasa Kupwa Ngachilihi Vatoma kuMujimba? (lv l. 90-2 pala. 14-16) (Minyu. 5)
Na. 3: ‘Ove Watamo Kukulemesa’ (w11 2/15 l. 13-14 pala. 4-7) (Minyu. 5)
Mwaso 11
Minyu. 15: Vyuma Muka Tunatesamo? Chihande chakuhanjika kuli kalama wamulimo. Shimutwilenu milimo mwatesangamo muchikungulwilo chenu mumwaka wamulimo unafumuho. Vuluka nawa vyuma mwatesangamo hakuzata mulimo wakulipwila mukakweji waAugust. Shindakanya havyuma vyamwaza vize chikungulwilo chatesangamo nakuvasangejeka hakukilikita chavo. Ihula vali mulizavu vahanjike vyuma vyamwaza valiwanyine navyo mukakweji waAugust. Ihwojola muka-kwambulula uze azatanga nangolo mumulimo wakwambulula. Hakukukulula chihande chove vulukako jila yimwe chipwe jivali jakwambulwilamo mangana chikungulwilo chizachileho mumwaka nawizaho, nakuvuluka nawa omu vanahase kukatesamo mulimo kana.
Minyu. 15: “Kavangizenunga Chakutalilaho chaVapolofweto—Nahume.” Vihula nakukumbulula.
Mwaso 46 naKulomba
1. Vyuma muka tunalinangula mumukanda waNahume?
1 Kunongesa nganda yaNyineve chateselemo mazu apolofwetele Nahume akwamba ngwavo, Yehova eji kulinganga sambanjinga kuli vaka-kole jenyi kaha numba vapwa tuhu nangolo kaveshi kuhasa kulwa nenyiko. (Nahu. 1:2, 6) Nge natushishika kanawa haupolofweto waNahume kaha nachitukafwa tulinanguleko vyuma vimwe kutalisa kumulimo wakwambulula.
2. Tunahase kwambulula ngachilihi mujimbu wetu mujila yamwaza yakukolezeza?
2 Mujimbu Wakuvendejeka Nakuhana Lutalililo: Mazu atwama mumukanda waNahume akuputukilako asolola nge apwa mazu alupi luze lwejile haNyineve, nganda yakushikulu yaAsulya. (Nahu. 1:1; 3:7) Oloze mazu kana apwile amalemu kuli vatu jaYehova. Nahume uze lijina lyenyi lyalumbununa “Muka-kuvendejeka,” avendejekele vakwavo vaYuleya ngwenyi vakakole javo kalinwomu vavanongese. Nahume ambile cheka ngwenyi, Yehova “Ikiye mwakukakama halikumbi lyaluyando.” (Nahu. 1:7) Omu tweji kwambululanga mujimbu wamwaza, tweji kukolezezanga vatu vachinyine muli Yehova.—Nahu. 1:15.
3. Tunahase kulondezeza ngachilihi Nahume hakuzachisa vyakutalilaho chipwe vifwanyisa?
3 Zachisenunga Vyakutalilaho naVifwanyisa: Yehova ahwiminyine Nahume avilike ngwenyi, ngana muze vanongesele nganda yaEjipitu kuli vaAsulya, mukiko vene navakanongesa nanganda yaNyineve. (Nahu. 3:8-10) Omu natuhanjikanga navatu vyakunongesa kano kaye kakapi, twatela kuvalwezanga naupolofweto wamuMbimbiliya uze wasolola nge Yehova eji kutesangamo mazu eji kuhanjikanga. Chakutalilaho, omu vaka-Mbavilone navaMete vafumbukilile nganda yaNyineve mu 632 B.C.E., vula yayinene yalingishile kalwiji waTigris azale, nakulingisa jimbango jakembwe yanganda jikekumuke. Hahaze vene Nyineve vayilukukile ngana muze Yehova ahanjikile.—Nahu. 1:8; 2:6.
4. Nge tuli mumulimo wamuwande tunahase kuhanjika ngachilihi mazu amashi kwivwishisa?
4 Vyuma Namuhanjika Vyatela Kwivwakana: Mazu ahanjikile Nahume apwile amashi kwivwishisa. (Nahu. 1:14; 3:1) Nayetu nawa twatela kuzachisanga mazu amashi. (Koli. 1, 14:9) Haungeji watete, mwatela kulumbunwina mwenya-zuvo vyuma munakatukila. Omu namunangulanga vatu mbimbiliya, mwatela kuvakafwa mangana vafwelele muli Yehova naMazu enyi nakumona omu mazu kana anahase kuvakafwa mukuyoya chavo.—Loma 10:14.
5. Mazu muka akutuvendejeka atwama muupolofweto waNahume?
5 Mazu atwama mumukanda waNahume asolola nge Nahume afwelelele nge Yehova mwakatesamo mazu ahanjikile. Omu tuli nakupandama kwakamwihi nakukuma chakano kaye kasatana, tweji kuwahilila hakutachikiza ngwetu: “Luyando kalweshi kukakatuka kamuchivaliko.”—Nahu. 1:9.
Mwaso 9 naKulomba
cl kapetu. 13 pala. 11-18 (Minyu. 30)
Kutanga Mbimbiliya: Kulava 30-32 (Minyu. 10)
Na. 1: Kulava 32:16-30 (Minyu. 4 nakuneha mwishi)
Na. 2: Lamenu jiZuvo Jenu naVihela vyaKulemesela Yehova Kupwa Vitoma (lv l. 92 pala. 17-18) (Minyu. 5)
Na. 3: Chiyulo Chize Nachikatesamo Vyuma Ajina Kalunga (w06 2/15 l. 17-19 pala. 7-10) (Minyu. 5)
Mwaso 93
Minyu. 15: Kuwaha Chatwama Hakuzata Mulimo WauMishonali. (Vishi. 10:22) Kushimutwila chakufuma muKaposhi Kakutalila kaJanuary 15, 2014, mafwo 3-6. Ihula vali mulizavu vahanjike vyuma vanalinangulaho.
Minyu. 15: “Zachisenunga Keyala yajw.org muMulimo waMuwande.” Kushimutwila. Vuluka chakutalilaho chili mupalangalafu 2. Kufumaho ihula vali mulizavu vihula vino: Mwomwo ika chapwila chamwaza kututulwila jivindiyo hashinga yetu? Mwomwo ika chapwila chachilemu kutalisa mwenya-zuvo vindiyo chakuzeneka kuvandamina atuhane lisesa lyakulinga ngocho? Vyuma muka munaliwane navyo halwola munapunga nakuyizachisa mumulimo wamuwande? Kukulula chihande chove nakukolezeza vaka-kwambulula vosena valijilise mwakuzachishila eyi keyala yetu yajw.org mumulimo wamuwande. Kachi nge kungalila yenu eyi jila kana kayeshi kuzatako, kaha zachisenu jijila jili muMulimo Wetu waWangana waDecember 2012, lifwo 3.
Mwaso 84 naKulomba
Internet yetu hichinoma chamwaza chakutukafwa kutandakanyisa mujimbu wamwaza “kuvihela vyakwakusuku vyahamavu.” (Vili. 1:8) Vatu vavavulu kavatachikiza mwakuwanyina keyala yetu yajw.org koko. Oloze nge muka-kwambulula mwavakafwa mwakuyiwanyina kaha nachipwa chachashi kuli vakiko.
Kalama wakutambwojoka umwe atutulula vindiyo yamutwe wakwamba ngwavo, Mwomwo Ika Twatela Kulinangwila Mbimbiliya? hashinga yenyi nakuyitalisa kala mutu mwasaka. Chakutalilaho, ambile ngwenyi nge ali mumulimo wakuzuvo hizuvo, eji kulweza vatu ngwenyi: “Nguneza mangana ngumilweze muvakumbulwila vihula vino vitatu vyavilemu vyakwamba ngwavo: Mwomwo ika ukalu unavulila ngana mukaye? Uno Kalunga mwakaukumisa ngachilihi? Tunahase kulipika ngachilihi naukalu kana hashimbu yino? Eyi vindiyo yaminyutu yayindende kaha nayimikafwa kukumbulula vihula kanevi.” Hahaze vene hikusokolola nakuputuka kuyitalisa, nakuvandamina amone omu mwenya zuvo mwalinga. Vindiyo kana yamwaza yili nakukunyula vatu, nge vali nakuyitala vatu vosena veji kuhunguka, kaveshi kutala kuvyuma vyekako palanga nomu nayikuma. Kufumaho mwahanjika ngwenyi: “Mweji kwivwanga ngwavo munahase kulinangula Mbimbiliya haInternet. Hakuwana nge tuli hamwe ngunahase kumilweza omu munahase kulinangula Mbimbiliya kuzachisa Internet.” Nge mwenya-zuvo netavila, eji kumulweza mwakuputukila chilongesa chaMbimbiliya kuzachisa mbuloshuwa yaMujimbu Wamwaza. Oloze nge mwenya-zuvo ali namilimo chikuma, kaha eji kumushika akamutambukile likumbi lyeka. Nge ali kuvitanda nakulanda vyakulya chipwe vyakunwa, eji kulwezanga kala mutu nalihate nenyi vyakeyala yetu yajw.org nge vanalimeneka lyehi. Kutala nayenu muli nakuzachisa keyala yajw.org mumulimo wamuwande tahi?
Mwaso 69 naKulomba
cl kapetu. 13 pala. 19-23, nalipwata lili halifwo 137 (Minyu. 30)
Kutanga Mbimbiliya: Kulava 33-36 (Minyu. 10)
Na. 1: Kulava 33:24-49 (Minyu. 4 nakuneha mwishi)
Na. 2: Kulihenda Kuvijililo naVilinga Vyavipi (lv l. 93 pala. 19-21) (Minyu. 5)
Na. 3: “Chiyulo” Chize Nazachisanga Kalunga Kufuma mu 33 C.E. (w12 7/15 l. 27-28 pala. 3, 4) (Minyu. 5)
Mwaso 108
Minyu. 10: Putukenu Vilongesa vyaMbimbiliya haSateli Yatete. Kushimutwila. Linga chimweso chakusolola omu munahase kuputuka chilongesa chaMbimbiliya haSateli yatete muOctober, kuzachisa vyuma vyakumikafwa vili halifwo 4. Kolezeza vosena vakazane mumulimo kanou.
Minyu. 10: Vyuma Muka Natulinangulaho? Kushimutwila. Tangenu Vilinga 4:13; naWavaka-Kolinde 2, 4:1, 7. Shimutwilenu omu jivesi kana jinahase kutukafwa mumulimo wetu wakwambulula.
Minyu. 10: Kwihwojola Muka-kuwanyisa Lizavu lyaVakulwane. Uno kuzakama mulimo wove mwaliweza vyuma muka? Vyuma muka weji kutalanga muli vandumbwove numba uvahane vihande vyaKukunguluka chaMulimo? Mwomwo ika muka-kuwanyisa lizavu kavatela kumumona kupwa ikiye wamulemu halizavu lyavakulwane chipwe chikungulwiloko?
Mwaso 4 naKulomba
Mwaso 18 naKulomba
cl kapetu. 14 pala. 1-9 (Minyu. 30)
Kutanga Mbimbiliya: Lushimbi lwamuchivali 1-3 (Minyu. 10)
Na. 1: Lushimbi lwamuchivali 2:16-30 (Minyu. 4 nakuneha mwishi)
Na. 2: Jishimbi JamuVisoneka Jize Najitukafwa Tulihende kuVijililo naVilinga Vyavipi (lv l. 95-6 pala. 22-26) (Minyu. 5)
Na. 3: Uno Mbimbiliya Yavuluka Ngwayo Kulimona chaLunga naPwevo Yapwa Shili Tahi? (w00 11/1 l. 19 pala. 3-4) (Minyu. 5)
Mwaso 24
Minyu. 10: Hanenu jiMangazini muOctober. Kushimutwila. Putuka nachimweso chakusolola mwakuhanyina jimangazini kuzachisa jijila jivali jakutukafwa jili halifwo lino. Kufumaho hanjika hajila vanasoneka yakutukafwa mwakuhanjikila hakuhana jimangazini kuvatu.
Minyu. 10: Vinakusakiwa hachikungulwilo chenu.
Minyu. 10: Twazatanga Ngachilihi? Kushimutwila. Ihwojola vaka-kwambulula vahanjike omu vananganyala hakuzachisa vishina vyamuchihande chakwamba ngwavo “Kuhotola Uhashi Wetu Wakuzata Muwande—Kulweza Mutu Vyuma Namukashimutwila Omu Namukakindulukilako.” Hulisa vali mulizavu vahanjike vyuma vyamwaza valiwananga navyo mumulimo wamuwande.
Mwaso 83 naKulomba
▪ Mikanda yakuhana vatu muSeptember naOctober: Natukahana jimangazini jaKaposhi Kakutalila naTonenu!. November naDecember: Uno Chikupu Mbimbiliya Yanangula Vyuma Muka? chipwe kala talakiti yakufwana nge: Mbimbiliya Mwayimona Ngachilihi?, Mwashinganyeka ngwenu kulutwe nakukapwa ngachilihi?, Vyuma Muka Vinahase Kulingisa Tanga Kupwa Yakuwahilila?, Uno Iya Chikupu Ali Nakuyula Kano Kaye? Uno kuyanda nachikeza kakuma tahi? Kutala chikupu vafu navakayoya cheka tahi?
▪ Chihande chalikungumbuwa chakulipwila chamu 2015 chamuNgonde yaKwanuka Kufwa chaMwata navakachihanjika muchalumingo chaApril 6. Mutwe wachihande navakauvilika kulutwe. Vikungulwilo vize navikapwa nakalama wakujinguluka chipwe kukunguluka chakulipwila muchalumingo kana navakevwilila kuchihande kanechi chakulipwila muchalumingo nachikakavangizaho. Kakwatela kupwa chikungulwilo nachipwa nachihande kanechi chakulipwila shimbu kanda April 6 koko.
▪ Kuputuka muSeptember, tulama vakujinguluka navahananga chihande chalikungumbuwa chamutwe wakwamba ngwavo “Omwo Mangana aKalunga Eji Kutunganyalisanga.”
Hakuputuka Vilongesa vyaMbimbiliya haSateli Yatete muKakweji waOctober
“Tunamitambukila mangana tushimutwile nenu chindende hachihula chimwe chachilemu.” [Mulweze chihula chatete chili kunyima yaKaposhi Kakutalila kaJuly-September.] Munashinganyeka ngachilihi? Echa akumbulule. Kaha shimutwilenu chihula chatete nakutangako chisoneka chimwe havisoneka vanenyikilako. Muhanenu jimangazini nakulishika mukeze nakushimutwila chihula chinakavangizaho.
Hakusaka mukahane jimangazini jaKaposhi Kakutalila kusongo yavyalumingo, munahase kukahanjika ngwenu: “Tunakusaka tumihaneko mangazini yaKaposhi Kakutalila yayihya eyi yinakumbulula chihula chakwamba ngwavo, Uno Kalunga amizakama tahi?”
Hakusaka mukahane jimangazini jaTonenu! kusongo yavyalumingo, munahase kukahanjika ngwenu: “Tunakusaka tumihaneko mangazini yaTonenu! yayihya eyi yinakumbulula chihula chakwamba ngwavo, Mwomwo Ika Twatela Kutwalaho Lika Kuyoya?”
Tunawahilila chikuma hakuwana nge vaka-kwambulula navapayiniya vali nakusonekanga jitalakiti najimbuloshuwa vali nakuhananga mumulimo wamuwande kakweji hikakweji. Mukakweji waMarch 2014 vaka-kwambulula vahananga jitalakiti najimbuloshuwa jakuheta ku 754,535. Mwazachila enu vandumbwetu mwaliwezanga mumulimo kanou! Mwomwo yakuzata chenu nangolo mumulimo kanou, chatukafwanga tulinge maungeji akukindulukila akuheta ku 1,787,395 mukakweji kana. Tunafwelela chikupu ngwetu “Mwenyamulimo wakwaha” mwakisula milimo muli nakuzata yakutumba nakutukumwina mbuto muli vaze vakuwahilila mangana ‘jikole.’—Mateu 9:38; Koli. 1, 3:6.
1 2 3 4
^ ***cl mafwo 125-127 “Kuli Kalunga Kuli Kuhengesa Numba?”***
Vyuma Vyalingisa Chiyulo chaKalunga Kupwa Chakulitulaho
16 Yehova atamo kumuvuluka ngwavo: “Jijila jenyi josena jinapu chiyulo.” (Lushimbi lwamuchivali 32:4) Oloze naumwe wauchi hakachi ketu nahase kulyamba ngocho, mwomwo shimbu jimwe tweji kuhonanga kushinganyeka vyuma mujila yakwoloka. Chakutalilaho, tala hali Apalahama. Ikiye alembelelele Yehova ngwenyi kanda enyeka Sotomeko—numba tuhu mwazalile vilinga vyakuhuka. Ahulile Yehova ngwenyi: “Naukanongesa vaka-kwoloka navaka-kuhuka hamwe tahi?” (Kuputuka 18:23-33) Tunejiva ngwetu Kalunga keshi kukalinga ngochoko. Yehova avandaminyine swi nomu Lote navana venyi vahetele kunganda yaZowale hakiko jino “anokesele vula yasulufulu nakakahya” hanganda yaSotome. (Kuputuka 19:22-24) Oloze Yona kapwile namuchima kanako, mwomwo “akwachile utenu” omu Kalunga alumukile nakuvevwila keke vatu vamuNyineve. Yona hakumona nge avilikile luvila lwakuvanongesa, ngocho asakile chikupu kachi vavenyeke kunahu—chamokomoko tuhu numba valumukile nakulikonekela namichima yavo yosena.—Yona 3:10–4:1.
17 Yehova afwelelesele Apalahama ngwenyi, chiyulo chenyi chasaka kwenyeka vaka-kuhuka nakukinga nawa vaka-kwoloka. Ngocho Yona alinangwile nge Yehova apwa muka-kutetela. Nge muka-kuhuka mwaseza jijila jenyi, kaha nahase ‘kumukonekela.’ (Samu 86:5) Yehova kapwa nge vatu vakwivwa womako. Ikiye keshi kusopesa vatu nautenu mangana vamwivwenga woma, chipwe kulitwamina kuvatetelanga kuchina navakamwamba ngwavo himutu wamwashiko, nduma. Kalunga asaka kutetela vatu nge chinakusakiwa kulinga ngocho.—Isaya 55:7; Ezekele 18:23.
18 Oloze Yehova keshi kuyula chamuyulilako. Omu vatu jenyi valifukwilenga kutuponya, ambile ngwenyi: “Na[ngukami]payisa nge kutesa najijila [jenu], kaha vilinga vy[enu] vyaunyengwe vyosena nanguvineha hali [enu]. Meso ami kaweshi kuka[mi]tala nalikojiko, kangweshi kuka[mi]tetelako, oloze jijila [jenu] nangukajineha hali [yenu].” (Ezekele 7:3, 4) Ngachize, Yehova eji kusopesanga vatu kweseka nakukaluwa chamichima yavo. Oloze kusopesa chenyi cheji kupendaminanga haunjiho wamwenemwene. Shikaho kumana omu Yehova evwile “miteto” yaSotome naNgomola, avulukile ngwenyi: “Ami nangushikumukako jino ngukatale numba nge vanalingi mwosenomu mwaya miteto yavo ngunevu.” (Kuputuka 18:20, 21) Ocho kusakwilila kana natusakwilila hakuwana nge Yehova kapwa nge vatu vaze veji kusopesanga vakwavo chakuzeneka kutambula unjiho wosenako! Chapundu vene, Yehova apwa ngana muze vamuvuluka muMbimbiliya ngwavo: “Ikiye Kalunga wakuzaminyina, keshi kukahengesako.”—Lushimbi lwamuchivali 32:4.
Fwelela Chiyulo chaYehova
19 Mbimbiliya kayalumbununa vyuma vyosena azachile Yehova kushikulu, chipwe kulumbununa mwosena muze mwakasopesela vatu navaka-mafuchi kumyaka yakulutweko. Kachi nge vihande vimwe chipwe upolofweto umwe wamuMbimbiliya kavyalumbunukile kanawa mwomwo yakuhona vishina vyakutamo, kaha twatela kulyononona ngana mwalingile kapolofweto Mika, uze asonekele ngwenyi: “Nangumuvandaminanga Kalunga waulwilo wami.”—Mika 7:7.
20 Etu twatela kufwelela ngwetu kala vyeshovyo mwalinga Yehova, mwavilinga mujila yakwoloka. Numba tuhu vatu kaveshi nakuzakama vilinga vyakuhengako, oloze Yehova ivene ashika ngwenyi: “Kutenga chinapu chami, Ami nangukashishisa.” (Wavaka-Loma 12:19) Nge natupwa namuchima wakuvandaminanga, kaha natukasolola lufwelelo chiwenya luze apwile nalwo kaposetolo Paulu hakwamba ngwenyi: “Kuli Kalunga kuli kuhengesa numba? Chijilocho!”—Wavaka-Loma 9:14.
21 Oholyapwa jino tuli ‘mumakumbi akukuminyina amyaka yayikalu.’ (WaChimoteu 2, 3:1) Vihuli ‘nakulisa vatu nachikela’ vinanehe luyanjisa lwalupi chikuma. (Muka-kwambulula 4:1) Oloze Yehova kalumwine muchima wenyiko. Noholyapwa ajinda kulisanga vakwetu nachikela kaha eji kuzakama vaze vali nakumwenesa vihuli. Nge natwononokanga lika kuli Yehova nakuwata wenyi, kaha mwatuhananga ngolo jakumika swi nomu nayikaheta myaka atongola yakwolola vyuma vyosena muWangana wenyi.—WaPetulu 1, 5:6, 7.
^ ***cl kapetulu 12 “Kuli Kalunga Kuli Kuhengesa Numba?”***
Vihula Vyakulihulika Nakushinganyeka
Lushimbi lwamuchivali 10:17-19 Mwomwo ika twatela kufwelela ngwetu Yehova keshi kumona vatu mweka namwekako?
Yopa 34:1-12 Nyi mazu aElihu anahase kukuzamisa ngachilihi ufwelele jijila jaKalunga jakwoloka nge vihuli vinakuwane?
Samu 1:1-6 Mwomwo ika twatela kumufwelela Yehova hakwijiva nge eji kukekesanga kanawa vilinga vyavatu?
Malaki 2:13-16 Yehova evwilenga ngachilihi hali mapwevo vaze valukulwilenga kuli malunga javo chakuhona mulonga?
^ ***lv mafwo 88-90 Kalunga Azanga Vatu Vatoma***
KUPWA VATOMA KUMESO AKALUNGA CHALUMBUNUKILA MULIHI?
8 MuMbimbiliya, kupwa vatoma kachalumbununa kaha kutoma kumujimbako. Kupwa vatoma kumeso aKalunga chalumbununa kupwa vatoma mukuyoya chetu chosena. Yehova asaka tupwenga vatoma mujijila jiwana jajilemu, hakumulemesa, namuvilinga, namuvishinganyeka nakumujimba nawa. Tushimutwilenu jino omu chalumbununa kupwa vatoma muvyuma kanevi.
9 Kulemesa Kalunga mujila yitoma. Kulemesa Kalunga mujila yitoma chalumbununa kuhona kufutula kwitava chamuchano nachize chamakuli. VaIsalele hakufuma muMbavilone nakuya kuYelusalema, vatelele kukavangiza mazu awa akwamba ngwavo: “Lovokenumo, kanda mukwata kuchuma chachipi chipwe chimweko, . . . litomesenu.” (Isaya 52:11) VaIsalele vapwile nakukinduluka kwimbo lyavo mangana vakaputuke cheka kulemesa Yehova. Ngachize vatelele kulemesa Kalunga mujila yitoma, chakuzeneka kuyipihisa nakunangula chakuhona kuvumbika Kalunga, navilinga navisemwa vyamukwitava chavaka-Mbavilone.
10 Namakumbi ano nawa, etu hakupwa tuvaka-Kulishitu vamuchano twatela kuzangama kuchina kulipihisa navyuma vanangula mukwitava chamakuli. (Wavaka-Kolinde 1, 10:21) Twatela kuzangama chikuma mwomwo kwitava chamakuli chinavulu mukaye. Mumafuchi amavulu, visemwa navilika vyavivulu vyatambukila hamwe nakunangula chamukwitava chamakuli, chakufwana nge chize chakwamba ngwavo muli mutu mwatwama chuma chimwe chize cheji kuyovokanga nge nafu. (Muka-kwambulula 9:5, 6, 10) Vaka-Kulishitu vamuchano vatela kulihenda kuvisemwa vize vyeji kukundwizanga kunangula chamukwitava chamakuli. Katwatela kwitavisa vatu vatulingise tuhokole jishimbi jamuMbimbiliya jize japandama kukulemesa Kalunga mujila yitomako.—Vilinga 5:29.
11 Kupwa navilinga vitoma. Kupwa navilinga vitoma chalumbununa nawa kulihenda kuvilinga vyosena vyauvumbi. (Wavaka-Efwesu 5:5) Twatela chikupu kupwanga lika navilinga vitoma. Nganomu natumona mukapetulu nakavangizaho, twatela ‘kuchina ujila’ numba tutwamenga lika muzangi yaKalunga. Vaka-ujila vaze navahona kupihilila nakwalumuka “kaveshi kukaswana wangana waKalungako.” (Wavaka-Kolinde 1, 6:9, 10, 18) Vatu kana vavamona kupwa “vaka-kulinga mwaunyengwe” kumeso aKalunga. Kachi nge navahona kupwa navilinga vitoma, kaha ‘navakapwanga namwavo mukufwa chamuchivali.’—Kusoloka 21:8.
12 Kupwa navishinganyeka vitoma. Mutu himutu eji kulinganga vyuma vize nashinganyeka. Kachi nge natushinganyekanga vyuma vyakuhenga mumichima yetu, kaha likumbi limwe natukalinga vyuma kanevi vyakuhenga. (Mateu 5:28; 15:18-20) Oloze nge natushinganyekanga vyuma vyamwaza, vitoma, kaha natupwanga lika navilinga vitoma. (Wavaka-Fwilipi 4:8) Uno natuhasa kupwanga lika ngachilihi navishinganyeka vitoma? Twatela kulihenda kuvyuma vyakulihizumuna vize vinahase kwenyeka vishinganyeka vyetu. Kaha nakulinangulanga Mazu aKalunga lwola lwosena nawa nachitukafwa tushinganyekenga havyuma vitoma.—Samu 19:8, 9.
^ ***w06 6/1 lifwo 26 “Sakulenu Kuyoya Mangana Muyoyenga”***
“TUTENGENU mutu wakutambula kuli Etu, wakulifwana naYetu.” Awa mazu ahanjikile Kalunga, vawasoneka muMbimbiliya mukapetulu watete. Hali Kuputuka 1:26, 27 vasoneka ngwavo: “Kalunga atangile mutu wakutambula kuli Ikiye. Amutangile wakutambula kuli Kalunga.” Mutu watete alihandunwine navyuma vyeka vatengele hamavu. Alifwanyine naTengi yenyi, nakusolola muchima ngana waKalunga hakushinganyeka, nahakusolola zangi, namangana, nangolo. Chivezu chenyi chamukafwile asakule vyakulinga vize navimunganyalisa nakwivwisa Ise wamwilu kuwaha. (Wavaka-Loma 2:15) Mukavatu, Alama vamuhanyine ngolo jakulisakwila vyakulinga. Jino Yehova atalile hamulimo azachile wakutenga mwanenyi wahamavu, kaha ambile ngwenyi: “Vinawahe chikuma.”—Kuputuka 1:31; Samu 95:6.
^ ***cl mafwo 128-131 “Jishimbi jaYehova Jalonga”***
“JISHIMBI japwa nge wina wakuzeneka kukuma . . . kala vyuma navambilamo kwijiva ngombongo.” Mazu kana awa atwama mumukanda vasonekele kushikulu mu 1712. Mutu asonekele ou mukanda alinyengele hatato yayipi yakushimbwisanga milonga mujizango hamyaka yayivulu, nakuhutwisa nawa venya-milonga. Mumafuchi amavulu, jishimbi najijila javo jakuyulilamo japwa jakulikonda chikuma, jakuhenga, jakutala vatu mweka namweka, kaha jakuhipahipa, ngocho vatu vanakuvula kuhombwanyisa jino jishimbi.
2 Oloze achitale omu chinalihandununa namazu vasonekele kafwe myaka 2,700 yinahichimo, ngwavo: “Jishimbi jove omu ngwajizangila!” (Samu 119:97) Mwomwo ika muka-kwimba jisamu evwile ngocho? Mwomwo jishimbi alishile japwile jakuli Yehova Kalunga keshi jakufuma kujifulumende javatuko. Omu mulinangula jishimbi jaYehova, nayove mukevwa nge muze evwile muka-kwimba jisamu. Kaha vyuma mulinangula navikukafwa kumona omu chakunama chiyulo chaKalunga.
Muka-kuhana Jishimbi Wakulitulaho
3 Mbimbiliya yatulweza ngwayo: “Kuli Umwe kaha Muka-kuhana Jishimbi Muka-kusopesa.” (WaYakova 4:12) Enga, Yehova ikiye kaha Muka-kuhana Jishimbi wamwenemwene. Numba navyuma vyamwilu nawa vyeji kutambukanga kweseka “najishimbi jamwilu.” (Yopa 38:33, The New Jerusalem Bible) Navihita vyavangelo vajila navakivo vapendamina hajishimbi jaYehova, mwomwo vavapangila vihela vyakulisezaseza. Kaha nawa vazata kweseka najishimbi jaYehova, kupwa vaka-kumuzachila.—Samu 104:4; WavaHepeleu 1:7, 14.
4 Yehova ahana jishimbi nakuli vatu nawa. Tuvosena twatwama nachivezu chize cheji kutulwezanga mwaya chiyulo chaYehova. Chivezu chapwa nge hijishimbi jamujitulo jetu, jize jeji kutukafwanga kwijiva vyuma vyakwoloka navyevi vyakuhenga. (Wavaka-Loma 2:14) Visemi jetu vakulivanga vavahanyine vivezu vyakukupuka, ngocho vasakiwile kaha jishimbi jajindende. (Kuputuka 2:15-17) Oloze vatu vakuhona kukupuka mwosena vasakiwa kupwa najishimbi jajivulu jize jatela kuvakafwa numba vazate mwaya muchima waKalunga. Vakakuluka jetu vakufwana nge Nowa, Apalahama naYakova vatambwile jishimbi kuli Yehova Kalunga kaha vajihanyine nakujitanga javo. (Kuputuka 6:22; 9:3-6; 18:19; 26:4, 5) Yehova alilingishile kupwa Muka-kuhana Jishimbi hakuhana muyachi wavaIsalele Jishimbi mujila yakulipwila kuhichila muli Mose. Jishimbi kana jeji kutukafwa twivwishise mwaya chiyulo chaYehova.
Kulumbununa Jishimbi jaMose Mukavatu
5 Vatu vavavulu vashinganyeka ngwavo Jishimbi jaMose japwile jajikalu kujikavangiza. Oloze keshi mukikoko. Jishimbi jaMose jaheta kafwe ku 600. Numba tuhu jinakusoloka nge jajivulu chikuma, oloze achishinganyeke chuma chasolokele kusongo yalikulukaji lyamyaka lyakusokesa 20: Jishimbi jafulumende yaUnited States javulile nakuzalisa mapapilo amumikanda yajishimbi akuheta ku 150,000. Hakuhita chakala myaka yivali, vapwilenga nakuhakilako jishimbi jeka jajihya 600. Nge natuhanjika vyakuvula chajishimbi, kahanyi jishimbi javatu jikiko jajivulu chikuma kuzomboka jaMose. Chipwe ngocho, Jishimbi jaKalunga jalaminenga vaIsalele mujijila jimwe jize jishimbi jamakumbi ano najihona kukafwilamo vatu. Tuchishimutwilenuho mukavatu.
6 Jishimbi jazezwilenga helu wata waYehova. Echi chikiko chalingishile Jishimbi jaMose kupwa jakulihandununa najishimbi jikwavo. Lushimbi lumwe lwalunene lwavulukile ngwalwo: “Ivwenu, enu vaIsalele, Yehova Kalunga ketu Ikiye Yehova umwe. Kaha zangenunga Yehova Kalunga kenu namichima yenu yosena, namyono yenu yosena, nangolo jenu josena.” Jino vatu jaKalunga vatelele vamuzange ngachilihi ngocho? Vatelele kumuzachila, nakwononoka kuwata wenyi.—Lushimbi lwamuchivali 6:4, 5; 11:13.
7 Vatu vamuli vaIsalele vasolwelenga michima yakwitavila wata waYehova hakulyononona kuli vaze ahanyine ngolo jakuvatala. Vatu vakufwana nge visemi, vaka-kulitulaho, vaka-kuyula milonga, tupilishitu, kaha navamyangana, vosena vaze vemanyinyineko chiyulo chaKalunga. Vaze vafumbukililenga vatu jenyi, Yehova avamwenenga nge vali nakumufumbukila. Vaze nawa vatongwele vayule vatu jaKalunga kavatelele kuyanjisa chipwe kuyula nautenuko mwomwo ndombo yaYehova kachi yahashile kuvawana shikaho. (Kulovoka 20:12; 22:28; Lushimbi lwamuchivali 1:16, 17; 17:8-20; 19:16, 17) Kumana vatu vosena hohamwe navaze vahanyine ngolo jakuyula vakwavo vapwile nachilika chakukundwiza wata waKalunga.
8 Jishimbi jakundwijilenga vilinga vyaYehova vyakujila. Mazu akwamba ngwavo “kupwa wajila” “[na]kujila” asoloka kuzomboka hamapapa 280 muJishimbi jaMose. Jishimbi jakafwilenga vatu jaKalunga kwijiva vyuma vyamwaza navyevi vyaunyengwe, vitoma navize vyamajilo, kaha jalumbunwine vyuma kafwe 70 vize vyahashile kupihisa kaIsalele. Jishimbi kana javulukile vyuma vyakupandama kuunyoji, kuvyakulya, namwakumbilila majilo amujimo. Jishimbi kana jakafwile chikuma kukulikangula chakumijimba. Oloze japwile namulimo weka waunene—mulimo wakulingisa vatu vavevwilenga uselewa kuli Yehova, nakuvahandula kuvilinga vyaunyengwe vyavaka-mafuchi vavajingilikile. Tala chakutalilaho.
9 Vilika vyaLushiko lwamuJishimbi vyavulukile ngwavyo kulimona chalunga napwevo nakusema vana—numba kuli vaze valimbata—vyavalingishilenga vapihye hakatando kamwe. (VyavaLevi 12:2-4; 15:16-18) Oloze jishimbi kana kajalelesele mawana atoma akufuma kuli Kalungako. (Kuputuka 1:28; 2:18-25) Oloze japwile jakukundwiza kujila chaYehova, nakukafwa vaka-kumulemesa vahone kupihya. Mafuchi ajingilikile vaIsalele apwile nakuchingasana vilinga vyakulemesa Kalunga navilinga vyauvumbi navyevi vyalusemo nawa. Mukwitava chavaKanane mwapwilenga vilika vyauvumbi mukachi kamalunga namapwevo. Ngocho mwafumine vyuma vyavipi chiyovo. Oloze Jishimbi jakanyishilenga kwingisa vilinga vyauvumbi mukulemesa chaYehova. Kaha eji Jishimbi janehelenga kutokwa chikwavo nawa.
10 Jishimbi kana janangwilenga muchano waulemu. Nge nautala kanawa, kaha nauwana nge shili yaAlama yinatambukanga hachisemunwino hachisemunwino kuhichila mukulimona chamalunga namapwevo nakusema vana. (Wavaka-Loma 5:12) Eyo, Jishimbi jaKalunga janukishilenga vatu nge shili kuyatwama chikupu. Kaha tuvosena twasemukila mushili. (Samu 51:5) Etu kuvanga vatukonekele nakutusokola numbanyi tuhase kupandama kuli Kalunga wajila.
^ ***lv mafwo 90-92 Kalunga Azanga Vatu Vatoma***
UNO NATUHASA KUPWA NGACHILIHI VATOMA KUMUJIMBA?
14 Kupwa vatoma kumujimba chalumbununa kulama mijimba yetu kupwa yitoma nakuwahisanga hamembo etu hapwenga hatoma. Uno chuma kanechi chatela kupwa chakulisakila kaha mutu ivene chakuzeneka mutu weka kuchizakama tahi? Nduma, vaka-kulemesa Yehova kavatela kushinganyeka ngochoko. Nganomu twamonanga lyehi, Yehova asaka tupwenga vatoma kumujimba mwomwo chapwa chamwaza kulinga ngocho, kaha nawa cheji kusololanga omwo apwa Yehova. Shinganyekenu hachakutalilaho vanavuluka kumaputukilo akapetulu uno. Nge mwana asoloka lika wamajilo lwola lwosena, kaha munahase kushinganyeka ngwenu navisemi jenyi vapwa vamajilo. Shikaho, katwasaka vilinga vyetu chipwe solokeso yetu yisawise Setu wamwilu nakulingisa vatu vahone kwakula kanawa kumujimbu natwambululako. Mazu aKalunga amba ngwawo: “Kuchuma nachimwe pimbi katweshi kulinga mwakulimbwisa vatuko, kuchina milimo yetu navakayifulilila. Oloze muvyuma vyosena tweji kulijimbulanga kupwa tuvaka-kumuzachila Kalunga.” (Wavaka-Kolinde 2, 6:3, 4) Jino tunahase kupwa lika ngachilihi vatoma kumujimba?
15 Unyoji nakusoloka kanawa. Numba tuhu etu vatu twatwama navisemwa vyakulihandununa kweseka nakulifuchi twatwama, oloze tunahase kuwana njapau nameya akusananga lwola lwosena mangana tupwenganga vatoma hohamwe navana vetu. Kupwa vaunyoji chalumbununa kusananga kumavoko nanjapau shimbu kanda tukwate chipwe kulya vyakulya, nahakufuma kuchimbushu chipwe hakukumisa kuwahisa kemba. Kusananga kumavoko nanjapau chinahase kutukinga kumisongo nakuyovola myono yetu. Chinahase kutukinga kutututu vaka-kuneha misongo yakufwana nge yakuhichisa. Kuvihela kuze kakwatwama vimbushu vyamujizuvoko, majilo akufuma mumajimo vatela kuwavumbika mumavu, ngana muze valingilenga vaIsalele vakushikulu.—Lushimbi lwamuchivali 23:12, 13.
16 Nauvwalo wetu nawa twatela kuukosanga lwola lwosena mangana upwenga utoma. Muka-Kulishitu kasakiwa kupwa nauvwalo wandando yayinene chipwe uze vanasungumuka vatu numba apwenga utomako. Oloze kala uvwalo mwavwala, watela kupwa utoma wakusoloka nawa kanawa. (WaChimoteu 1, 2:9, 10) Kala kweshokwo twatwama, twatela kusoloka kanawa mangana ‘tuwahise kunangula chaMulwilo wetu Kalunga.’—WaChituse 2:10.
^ ***w11 2/15 mafwo 13-14 Fwilenu Kwivwisa Kalunga Kuwaha Mangana Mukayoye Haya Myaka Yosena***
‘Ove Watamo Kumulemesa’
4 Yehova akwechi lisesa lyakulweza vatu vamuzachile nganomu asaka. Lizavu lyavangamba jenyi vamwilu vasolwele chishina kana omu vahanjikilile hamwe ngwavo: “Ove Yehova Kalunga ketu, ove watamo kutambula upahu nakavumbi nangolo, mwomwo ove yove watangile vyuma vyosena, kaha mwomwo yomu mwaya muchima wove, shikaho vyapwileko kaha wavitangile.” (Kuso. 4:11) Hakuwana nge Yehova ikiye atengele vyuma vyosena, ngocho atamo kumulemesa.
5 Chuma chikwavo chatulingisa tuzachile Yehova shina zangi yenyi yayinene atusolwela. Mbimbiliya yamba ngwayo: “Kalunga atangile mutu wakutambula kuli Ikiye. Amutangile wakutambula kuli Kalunga. Avatangile nalunga napwevo.” (Kupu. 1:27) Vatu vakwechi lisesa lyakulisakwila kuzachila Kalunga chipwe nduma. Yehova apwa Ise yavatu vosena mwomwo ikiye atuhana kuyoya. (Luka 3:38) Ngana mwachisemi wazangi, Yehova alongesa vyuma vyavivulu mangana vana venyi vamalunga navava vamapwevo valivwise kuwaha kuyoya. “Eji kututwisanga likumbi lyenyi” “nakunokesa vula” mangana hano hamavu hapwenga vyakulya vyavivulu nakulingisa vihela visoloke kanawa.—Mateu 5:45.
6 Yehova nawa atusokola kumulonga waunene washili. Omu Alama avulumwine, apwile kwijiva nge chisemi muka-kuhema njuka uze mweva jimbongo navikumba vyatanga yenyi mangana ayenga nakulipecha navakwavo. Alama hakulikanga kuli Yehova, evile uswana wavana venyi wakutwama mukuwahilila haya myaka yosena. Muchima wenyi walifwi walingishile vatu vengile muundungo wakuhona kukupuka mwosena. Shikaho vatu vosena veji kuvizanga, nakumona ukalu nakufwa. Kusokola mutu muundungo chasakiwa kufweta ndando, shikaho Yehova awahisa ndando yize nayihasa kutusokola kuvyuma kanevi vyavipi. (Tangenu Wavaka-Loma 5:21.) Hakulinga mwaya muchima waIse, Yesu Kulishitu ahanyine “mwono wenyi kupwa ndando yakusokola vavavulu.” (Mateu 20:28) Kalinwomu ngana vatu vaze eji kwivwilanga Kalunga uselewa vanganyale chikuma kundando kana.
7 Tengi yetu Yehova asaka tulivwise kuwaha kuyoya. Nge natukilikita mangana atwivwile uselewa, kaha natukamona omu mwakafumisako ukalu wosena uze uli nakuyanjisa vatu. Yehova mwakatwalaho lika kusolola nge chikupu vene apwa “muka-kufweta vaze vali nakumutondatonda chikuma.”—Hepe. 11:6.
^ ***cl mafwo 131-135 “Jishimbi jaYehova Jalonga”***
11 Jishimbi jazezwile helu chiyulo chaYehova chakukupuka. Jishimbi jaMose jasakilenga vatu kupezalisa kanawa vyuma hakuyula milonga. Shikaho Jishimbi javulukile ngwajo: “Mukalinga mwono namwono ndwa, naliso naliso ndwa, nalizo nalizo ndwa, nalivoko nalivoko ndwa, nalihinji nalihinji ndwa.” (Lushimbi lwamuchivali 19:21) Ngachize, vatu vafwilenga namilonga yauhwanga vavazangamishilenga kweseka namilonga yavo. Omu mukiko chapwilenga kuyula chaKalunga kweseka naJishimbi kaha hichishina chachilemu nawa makumbi ano chize chatela kukafwa mutu evwishise ndando yakusokola mwachimuna wakuvatula, Kulishitu Yesu, ngana muze mwalumbununa Kapetulu 14.—WaChimoteu 1, 2:5, 6.
12 Jishimbi nawa jakafwilenga vatu vahone kuyula mwakuhenga. Chakutalilaho, hakuhana mutu mulonga kwasakiwilenga chatete kwivwilila mutunwa twavinjiho vavali numbanyi vawitavile. Vinjiho vamakuli vapwilenga nakuvazangamisa mwamupi. (Lushimbi lwamuchivali 19:18, 19) Jishimbi jakanyishile kutambula maswekeza. (Kulovoka 23:8; Lushimbi lwamuchivali 27:25) Vatu jaKalunga vatelele kukavangiza chiyulo chaYehova numba nahakuyula vihande vyavo vyakusekasana. (VyavaLevi 19:35, 36; Lushimbi lwamuchivali 23:19, 20) Eji jishimbi jajilemu jakuhona kumona vatu mweka namweka janehele kutokwa kuli vaIsalele!
Jishimbi Jakusolola Keke Hakuyula Nakuhona Kutalila Vatu Mweka Namweka
13 Uno Jishimbi jaMose japwile jishimbi jajikalu, jakuhona keke nyi? Nduma! Mwangana Ndavichi vamuhwiminyine asoneke ngwenyi: “Jishimbi jaYehova jalonga.” (Samu 19:7) Ejivile kanawa ngwenyi, Jishimbi jakafwilenga vatu kuyula mujila yakutetela, yakuhona kumona vatu mweka namweka. Uno jakafwilenga ngachilihi ngocho?
14 Jishimbi jamumafuchi amavulu makumbi ano, japwa jajivwovu kutalisa kuli vihwanga nakuvakundwiza chikuma kuzomboka vaze vanamwenesa ukalu kuli vihwanga. Chakutalilaho, veji vanahase kushimbula mukamenga. Olozenyi vikumba vyavatu vinayi vene toki-toki, oku nawa ngwavo vaze vevililile vikumba vafwete mitelo yize veji kuzachisanga hakulama vihwanga vali mutumenga. MuIsalele yakushikulu, kamwapwilenga jizuvo javafunge nganeji jiliko makumbyanoko. Jishimbi javulukile chikupu jijila jakuzangamishilamo vaka-kuvulumuna milonga. (Lushimbi lwamuchivali 25:1-3) Mwiji vamuhanyinenga mulonga wakushishisamo vyuma evile kuli mwenyavyo. Kufumaho jino, afwetelenga cheka. Vamutomenenenga ika? Vavatomenenenga vyuma vyakulisezaseza. Chasoloka hatoma nge vaka-kuyula vavahanyine lisesa lyakupezalisa kanawa vishina vyosena, mangana vawane numba nge muka-shili natende navumbika tahi, nyi chiku. Shikaho kumana natuwana nge vyuma atelele mwiji kushishisamo vyapwile vyavindende chikuma kweseka namujimbu uli hali VyavaLevi 6:1-7 hakuvyesekesa kuli vize vavuluka hali Kulovoka 22:7.
15 Jishimbi jetavile ngwajo, milonga yimwe kayapwile yakulisakilako. Chakutalilaho, kachi nge mutu najihi mukwavo muponde, kaha mwachinyina kumembo akuswama apwile muIsalele, mutu kana katelele kufweta mwono namwono ndwako. Oloze vaka-kuyula valimbo kana nge vanakumisa kusopesa mutu kana, kaha vamwitavishile atwamenga mwimbo lize palanga nakukufwa chakapilishitu wakulitulaho. Kufumaho numba jino ahase kukatwama kwoshokwo nasake. Kumana mutu kana atokwelenga mujishimbi jaKalunga, jakutetela. Oloze lushimbi venyolu lwashindakanya hakulema chakuyoya chamutu.—Kulava 15:30, 31; 35:12-25.
16 Jishimbi jakingilenga lisesa lyavatu. Achitale omu jakafwilenga vaka-kutambula mikuli. Jishimbi jakanyishilenga mutu kwingila muzuvo yauze nalevanyisa nakulimbachila chuma chipwenga chijikilo. Muka-kulevanyisa asalilenga kuweluka nakwechelela muka-mukuli kuneha yavene chijikilo. Ngocho zuvo yamutu kavayipupilengako. Nge uze nalevanyisa mukwavo mwatambula chijikilo chalihina lyamutu alevanyishile, kaha atelele kumuhilwishilalyo hakulauka chalikumbi, kuchina mutu kana mwafwa nachishika nge lihina kana likiko alifwikilenga naufuku.—Lushimbi lwamuchivali 24:10-14.
17 Jijita nawa vapwilenga nakujilwa kweseka naJishimbi. Jijita valwilenga vatu jaKalunga kajapwilenga jakusaka kusolola undume wavoko, oloze valwilenga kaha “jijita jaYehova.” (Kulava 21:14) Kakavulu, vaIsalele vakivo valivangilenga kuvilika mazu akulitwamina kulwa. Jino nge limbo valwilenga nalyo kalite kusuma kupoko, kaha vaIsalele valihakilenga muchingombela kweseka najishimbi jaKalunga. Malunga vapwilenga maswalale muIsalele kavavetavishile kupika mapwevo chipwe kujiha vatu chamujihilako. Kavenyekelenga chihela, nyi kupakula mitondo yamihako yavaka-koleko. Oloze vaka-kwasa jita vamafuchi eka kavavahanyine jishimbi kanejiko.—Lushimbi lwamuchivali 20:10-15, 19, 20; 21:10-13.
18 Weji kwivwa ngachilihi hakwivwa nge mumafuchi amwe, vana vavandende vali nakuvalongesa uswalale? MuIsalele yakushikulu, kavengishilenga uswalale kanyike walunga uze kahetele hamyaka yakusemuka 20. (Kulava 1:2, 3) Kaha nawa namukulwane wawoma chikuma kayilenga kujitako. Lunga nawa nge mukumbata kayilenga kujita mwaka wosenako mangana ahase kusemako swana shimbu kanda aputuke kuzata mulimo waponde. Jishimbi jalumbunwine ngwajo, echi chalingishilenga mukweze walunga kupwa nalwola ‘lwakukawahisa’ puwenyi uze nambate.—Lushimbi lwamuchivali 20:5, 6, 8; 24:5.
^ ***lv mafwo 92-93 Kalunga Azanga Vatu Vatoma***
17 Jizuvo jetu navikumba vyetu. Numba tuhu zuvo yetu kayapwa yayineneko, oloze yatela kupwa yitoma nakusoloka nawa kanawa. Nge twatwama naminyau yize tweji kuzachisanga nahakuya kukukunguluka namumulimo wamuwande, kaha twatela kuyilamanga kupwa yaunyoji lwola lwosena. Twatela kwanuka ngwetu zuvo yize yapwa yaunyoji mukachi nakuweluka wayo yeji kusololanga omwo apwa Kalunga tweji kulemesanga. Etu yetu tweji kunangulanga vatu ngwetu Yehova apwa Kalunga utoma, ngwetu mwakenyeka “vaze veji kwenyekanga hamavu,” nakunangula nawa ngwetu Wangana wenyi kalinwomu walumune ano mavu kupwa palachise. (Kusoloka 11:18; Luka 23:43) Ngocho, jizuvo jetu navikumba vyetu vyatela kusolola kuvatu nge twatwama navilinga vitoma vize navikapwa mulifuchi kaneli lyalihya.
18 Vihela vyakulemesela Kalunga. Zangi yetu yakuzanga Yehova yeji kutulingisanga tumonenga Zuvo yaWangana, yize tweji kulemeselangamo Kalunga, kupwa yayilemu. Omu vatu vavahya naveza kuZuvo yaWangana, vatela kuwana chihela tweji kukungulukilanga kupwa chamwaza. Twatela kuyiwahisanga lwola lwosena nakuyilama kanawa numbanyi yisolokenga lika kanawa. Natusololanga ngwetu twamona Zuvo yaWangana kupwa yayilemu hakuyiwahisanga lwola lwosena. Chapwa hikutokwa chachinene kulisuula nakuzachisa lwola lwetu kukuwahisa ‘nakutungulula’ chihela chetu chakulemesela Kalunga. (Mijimbu 2, 34:10) Omu mukiko twatela kulinganga nakujiZuvo jaKukunguluka Chachinene chipwe kuvihela vyeka vyakukungulukila.
^ ***w06 2/15 mafwo 17-19 Chiyulo Chize Nachikatesamo Vyuma Ajina Kalunga***
“Mangana Akuswekawa Amwaya Muchima Wenyi”
7 Kaposetolo Paulu alumbununa kanawa mumukanda wenyi asonekelele vaka-Kulishitu vamuEfwesu omu Yehova eji kutesangamo vyuma ajina. Paulu asonekele ngwenyi: “Hakutujimbwila mangana akuswekawa amwaya muchima wenyi, nganomu amwene kuwaha, omu akavile muli Ikiye [chiyulo, NW], kutwala nakumwaka wakutesamo myaka yosena, mangana ngwenyi, vyuma vyosena akavifutakanyine muli Kulishitu, navyuma vyamumelu navyuma vyahamavu.” (Wavaka-Efwesu 1:9, 10) Yehova ajina kukalingisa vaka-kumulemesa vosena vakalinunge hamwe mukuunda muwata wenyi wazangi. (Kusoloka 4:11) Ngocho, lijina lyenyi navakalijilila, Satana navakamusolola kupwa muka-kwonga, kaha nawa vyuma ajina Kalunga navakavitesamo “hamavu nganomu veji kulingilangamo mwilu.”—Mateu 6:10.
8 “Kuwaha” chaYehova, chipwe ngwetu vyuma ajina navakavitesamo kuhichila “[mu]chiyulo.” Paulu azachishile lizu lyalumbununa ‘kuyula hazuvo.’ Lizu kana kalyatalisa kuWangana wauMeshiyako, oloze kukuyula vyuma. Jila yamwaza yize Yehova mwakayulilamo vyuma nakutesamo vyuma ajina yapwa “[ya]mangana akusweka” aze navakalumbununa mukuhita chamyaka.—Wavaka-Efwesu 1:10; 3:9.
9 Yehova asolwele chikoki chikoki omu mwakatesamo vyuma ajina vyakupandama kuli Muka-tanga vafwelelesele muEtene kuhichila mujishiko jajivulu. Mulushiko lwenyi naApalahama avulukile ngwenyi Muka-tanga mwakeza hamavu kuhichila muchisaka chaApalahama, kaha muli ikiye mukiko “vaka-mafuchi ahamavu vosena” navakamona kutokwa. Luze lushiko lwasolwele nawa nge nakukapwa vamwe navakapwa hamwe naMuka-tanga. (Kuputuka 22:17, 18) Lushiko lwamuJishimbi valishikile navaIsalele vachisemwa lwasolwele vyuma ajina Yehova vyakupwa “[na]wangana wavapilishitu.” (Kulovoka 19:5, 6) Lushiko valishikile naNdavichi lwasolwele nge Muka-tanga mwakapwa Mutwe waWangana hamyaka namyaka. (Samwele 2, 7:12, 13; Samu 89:3, 4) Omu lushiko lwamuJishimbi lwatetekelele vaYuleya kuli Meshiya, Yehova asolwele cheka vyuma vyapandama kukutesamo chavyuma ajina. (Wavaka-Ngalesha 3:19, 24) Vatu vaze vapandama kuli muka-tanga wakulivanga navakapwa muwangana uze vavulukile chimweza ngwavo “wangana wavapilishitu,” kaha navakaulingisa kupwa “lushiko lwaluhya” kupwa “Isalele” wamuhya wakushipilitu.—Yelemiya 31:31-34; WavaHepeleu 8:7-9.
10 Kweseka namwaya chiyulo chavyuma ajina Kalunga, lwola lwahetele jino lwakusoloka chaMuka-tanga uze vashikile hano hamavu. Yehova atumine kangelo Ngavalyele kuya nakukalweza Maliya ngwenyi mwakasema mwana walunga uze navakaluka lijina ngwavo Yesu. Kangelo alwezele Maliya ngwenyi: “Ikiye mwakapwanga wamulemu. Navakamuvulukanga ngwavo, Ikiye MwanayOu-alitulaho. Yehova Kalunga mwakamuswanyisa halitanda lyakakuluka yenyi Ndavichi lyawangana. Mwakapwanga Mwangana wavava vakuzuvo yaYakova nahaya myaka yosena, kaha wangana wenyi kaweshi kukakumako.” (Luka 1:32, 33) Echi chasolwele hatoma jino uze Muka-tanga vashikile.—Wavaka-Ngalesha 3:16; 4:4.
11 MwanaYehova umwe kaha lyamunwe atelele kwiza hamavu nakumweseka. Unjiho wakukupuka wakupayisa Satana wapendaminyine hachiyoyelo chaYesu. Kutala Yesu mwapwa lika wakushishika kuli Ise nyi? Echi chasakiwile mangana akusweka. Paulu alumbunwine mulimo waYesu ngwenyi: “Mangana akuswekawa akumukomoka Kalunga anatoho chikuma ngwavo, Ou asolokele muchisemwa chamavu, Ou vasambishile mushipilitu, Ou vamwene kuli vangelo, Ou vambulwile muli vaka-mafuchi, Ou vetavilile hamavu, Ou vatambwile mwilu muupahu.” (WaChimoteu 1, 3:16) Enga, kushishika chaYesu swi nakukufwa chenyi chahanyine unjiho wakusolola hatoma makuli aSatana. Oloze kuchapwile lika mijimbu ikwavo yamangana akusweka aze kanda vachiwalumbununeho lyehi.
“Mangana aWangana waKalunga Akusweka”
12 Haungeji wenyi umwe wakuya nakwambulwila kuNgalileya, Yesu alumbunwine ngwenyi mangana akusweka apandamine kufulumende yenyi yaWangana wauMeshiya. Alwezele tumbaji twenyi ngwenyi: “Enu vanamihane kutachikiza mangana awangana wamelu akusweka [“wangana waKalunga,” Mako 4:11].” (Mateu 13:11) Chuma chimwe chapwile muze mumangana akusweka shina kusakula chaYehova “utanga wamikoko waundende” wavatu 144,000 vaze navakayula hamwe naMwanenyi mwilu kupwa vamuli Muka-tanga.—Luka 12:32; Kusoloka 14:1, 4.
13 Hakuwana nge vatu vavatengele vatwame hamavu, ngocho Yehova hakusakula vatu vamwe kuya mwilu chapwile jino “[hi]kutenga chachihya.” (Wavaka-Kolinde 2, 5:17) Kaposetolo Petulu uze vasakwile kupwa nalutalililo kanelu lwamwilu asonekele ngwenyi: “Vamukisulenga Kalunga kaMwata wetu Yesu Kulishitu, Ikiye Ise nawa, Ikiye hakulinga nganomu chaya kutetela chenyi chachivulu atusemene cheka hakusanguka chaYesu Kulishitu kuvafu, mangana ngwenyi, tupwenga nalutalililo lwalutonyi, mangana tumone uswana wakuhona kupola, wakuhona kupihya, wakuhona kupiluka, vamilaminawo mwilu.”—WaPetulu 1, 1:3, 4.
14 Chuma chikwavo nawa chatwama mumangana akusweka afulumende yaWangana waKalunga shina vyuma ajina Kalunga vyakuhakilako vaze kavapwa vaYuleyako kupwa havatu vavandende vaze navakayula hamwe naKulishitu mwilu. Paulu alumbunwine echi “chiyulo” chaYehova, chipwe ngwetu jila yakuteselamo vyuma ajina, ngwenyi: “Akiko hamyaka yeka kavavajimbwililewo vana vavatu, nganomu vanawasololoholili kuli vaposetolo jenyi vajila navapolofweto jenyi muli Shipilituko. Mwomwo ngwavo, vaka-mafuchi eka vanapu vakwetu mutwaswanyina, vakivo vakwetu mutwapwila mujimba umwe, vakivo vakwetu mutwatambwila kukushika kana muli Kulishitu Yesu hamujimbu wamwaza.” (Wavaka-Efwesu 3:5, 6) ‘Vaposetolo vajila’ vevwishishile awa mangana akusweka. Shikaho namakumbi ano nawa, chikeshi kutukafwa kushipilitu yajila, kachi katweshi kuhasa kwivwishisa “vyuma vyaKalunga vyakujiminyina[ko].”—Wavaka-Kolinde 1, 2:10; 4:1; Wavaka-Kolose 1:26, 27.
15 “Vatu chihita chimwe natununu tuwana namakombakaji awana” vaze vamwene vanemana “[na]Mwanamukoko” haPili Zeyone yamwilu vavavuluka ngwavo “[va]valanjile hamavu,”
^ ***cl mafwo 135-137 “Jishimbi jaYehova Jalonga”***
19 Jishimbi jakafwilenga nawa mapwevo navana, najitanga mangana vavalele kanawa. Jalwezele visemi kuzakamanga vana vavo nakuvanangula vyuma vyakushipilitu. (Lushimbi lwamuchivali 6:6, 7) Jakanyishilenga mutu kulimbata nakausoko kenyi, kaha vatu vazombokelenga lushimbi kana, vavajihilenga. (VyavaLevi, kapetulu 18) Jakanyishile nawa ujila, mwomwo kakavulu ukiko weji kumwanganga jitanga nakuneha ponde nakasautu. Jishimbi jakafwilenga vatuliwe navanginga nakukanyisa kuvayanjisanga.—Kulovoka 20:14; 22:22-24.
20 Oloze vamwe vanahase kuhulisa ngwavo, ‘Mwomwo ika Jishimbi jetavishile kumbata luhali?’ (Lushimbi lwamuchivali 21:15-17) Jishimbi kana najisakiwa kujitala kweseka nomu vyapwilenga vyuma hashimbu kana ize. Vaze veji kutalanga haJishimbi jaMose kweseka navyuma vyamakumbi ano navisemwa vyoholyapwa, kajeshi jivalumbunukileko. (Vishimo 18:13) Lushimbi lumwe lwaYehova, kufuma vene muEtene, lwavulukile nge ulo hikulinunga chalunga napwevo chahaya myaka yosena. (Kuputuka 2:18, 20-24) Halwola Yehova ahanyine Jishimbi kuli vaIsalele, te mwaka chisemwa chakumbata luhali hichinazame lyehi hamakulukaji amyaka. Yehova atachikijile kanawa ngwenyi “vatu [jenyi] vakukakama jishingo” navakahona kwononoka nakujishimbi jajashi avahanyine jakufwana nge jize jakuvakanda kulifukula kutuponya. (Kulovoka 32:9) Ngocho amwene ngwenyi lwola kana kalwapwile hilwola lwakutamo kuputuka kwolola vilinga vyavo vyosena valingilenga vyakupandama kukulimbatako. Chipwe ngocho, watela kwijiva ngwove Yehova ketavishile luhaliko. Oloze azachishile Jishimbi jaMose jikafwe vatu jenyi mwakutwamina muluhali kuchina navakalinganga chamuhalikila.
21 Kaha nawa Jishimbi jaMose jetavishilenga lunga kulukulula puwenyi hamilonga yayivulu yayinene. (Lushimbi lwamuchivali 24:1-4) Oloze Yesu ambile ngwenyi Kalunga avetavishile vaYuleya kulinga ngocho “hakukaluwa chamichima [yavo].” Chipwe ngocho eli lisesa kana lyapwile lyakatando kakandende. Yesu akindulwishile cheka jishimbi jaYehova jahaulo kuli vaka-kumukavangiza.—Mateu 19:8.
Jishimbi Jafukishilenga Zangi
22 Uno wejivako jishimbi jimwe jamakumbi ano jize jeji kufukisanga zangi nyi? Jishimbi jaMose jafukishilenga zangi kuzomboka vyuma vyosena vikwavo. Ngocho namuwana jino mumukanda waLushimbi lwamuchivali uka wawo, lizu lyakuvuluka “zangi” valizachisa kafwe mujijila 20. Lushimbi lwalunene lwamuchivali haJishimbi josena, shina lwakuvuluka nge “zangenunga vakwenu nganomu mwalizangilenu vavene.” (VyavaLevi 19:18; Mateu 22:37-40) Vatu jaKalunga vatelele kulizanga mwavo mwavo nakuzanga nawa vaka-kuzuzumana muli vakivo, mwomwo navakivo vaIsalele nawa vapwileho lyehi vaka-kuzuzumana. Vatelele kuzanga vaka-kuhutwa navaka-kukalikiza, nakuvakafwa vyuma vyakumujimba nakuzenekanga kuvalyapula. Vavahanyine nalushimbi lwakutetela vimuna vakumbata viteli.—Kulovoka 23:6; VyavaLevi 19:14, 33, 34; Lushimbi lwamuchivali 22:4, 10; 24:17, 18.
23 Lifuchi lyeka muka lyatwama najishimbi kaneji jakukupuka ngana? Vikiko kumana muka-kwimba jisamu asonekelele ngwenyi: “Jishimbi jove omu ngwajizangila!” Zangi yenyi kayapwile yakwivwila mutulo kahako. Shina yamulingishile kuzata vyuma muzangi hakufwila kwononoka jishimbi nakujikavangiza mukuyoya chenyi. Ambile nawa ngwenyi: “[Jishimbi jove] ngweji kujishinganyekanga musana wosena.” (Samu 119:11, 97) Eyo, apwilenga nakutanganga chikuma jishimbi jaYehova, shikaho kumana ajizangilenga chikuma. Kaha echi chamulingishile nawa kuzanga chikuma uze Muka-kuhana Jishimbi kana, Yehova Kalunga. Omu mutwalaho lika kulinangula jishimbi jaKalunga, unahase jino kupandama chikuma kuli Yehova, Muka-kuhana jishimbi Wamunene, uze nawa apwa hiKalunga wachiyulo chakwoloka.
^ ***cl kapetulu 13 “Jishimbi jaYehova Jalonga”***
Vihula Vyakulihulika Nakushinganyeka
VyavaLevi 19:9, 10; Lushimbi lwamuchivali 24:19 Unakwivwa ngachilihi hali Kalunga ou eji kutunganga jishimbi kaneji?
Samu 19:7-14 Nyi Ndavichi evwile ngachilihi “[ha]jishimbi jaYehova,” kaha jishimbi jenyi japwa ngachilihi jajilemu kuli etu?
Mika 6:6-8 Uno ou mujimbu kana uli nakutukafwa ngachilihi etu mangana tuhone kumona jishimbi jaYehova kupwa jajikalu?
Mateu 23:23-39 VaFwaliseu vasolwele ngachilihi nge kavevwishishile mwayile Jishimbiko, kaha echi chili nakutunangula ika?
^ ***lv mafwo 93-95 Kalunga Azanga Vatu Vatoma***
KULIHENDA KUVIJILILO NAVILINGA VYAVIPI
19 Hakusaka tutwaleho lika kupwa vatoma kumujimba, twatela kulihenda kuvijililo nakuvilinga vyavipi vyakufwana nge kunwa makanya, utakwa, nakunwa vitumbo vyakupendesa. Mbimbiliya kayavuluka hatoma vilinga vyavipi vyosena vize vinalisale mukaye makumbi anoko, oloze yatwama navishina vyavilemu vize vinahase kutukafwa twijive omu Yehova ashinganyeka havyuma kana. Kwijiva omu ashinganyeka havyuma kana, cheji kutukafwanga tulinge vyuma vize vyeji kumwivwisanga kuwaha mwomwo twamuzanga. Tuchitalenu jino havishina vitanu vyavilemu vyamuVisoneka.
20 “Enu vakwetu ngwazanga, hamono tuli najishiko eji, tulitomesenu kuvyuma vyakupihisa vyosena, nevi vyamujimba nevi vyashipilitu, tutesenungamo mukujila muwoma waKalunga.” (Wavaka-Kolinde 2, 7:1) Yehova asaka tulihende kuvilinga vize navitwenyeka kumujimba nakushipilitu, chipwe kutulingisa tushinganyekenga chikuma havyuma vyavipi. Ngocho, twatela kulihenda kutato yakusaka kulinga vyuma vize navitwenyeka kumujimba namuvishinganyeka.
21 Mbimbiliya yatulweza chuma chatela kutulingisa ‘tulitomese kuvyuma vyakupihisa vyosena.’ Mukanda Wavaka-Kolinde 2, 7:1 waputuka namazu akwamba ngwavo: “Hamono tuli najishiko eji.” Uno jishiko muka vene eji? Nganomu vavuluka mujivesi jakukumishilako mukapetulu 6, Yehova ashika ngwenyi: “KahAmi nangumitambula, kuli enu nangupwanga nguSenu.” (Wavaka-Kolinde 2, 6:17, 18) Achishinganyekenu hachuma kanechi: Yehova ashika kutulama nakutuzanga ngana muze chisemi eji kuzanganga mwanenyi. Oloze Yehova kutesamo jishiko kaneji kuvanga tulitomese kuvyuma “vyamujimba nevi vyashipilitu.” Ngocho, kacheshi kupwa chamanganako nge natupwa navijililo navilinga vyavipi vize navitulingisa tuhone kulivwisa kuwaha usoko wamwaza naYehova.
^ ***w12 7/15 mafwo 27-28 Yehova Ali Nakukungulula Tanga Yenyi***
CHIYULO NAVYUMA CHILI NAKULINGA
3 Vyosena eji kulinganga Yehova vyeji kukundwiza vyuma ajina. Kalunga aputukile kulongesa vyuma vyosena vyamwilu navyahamavu mangana vipwenga tanga yimwe kaha yakulinunga. Kulongesa kana achivulukile ngwenyi ‘chiyulo.’ (Tangenu Wavaka-Efwesu 1:8-10.) Chiyulo kana achipangununa muvihanda vivali. Chatete chapwa chamwilu. Kalunga alongesa vawavisa mangana vakatwame mwilu nakuyula hamwe naYesu uze apwa twamina. HaPendekoseta 33 C.E., Yehova aputukile kukungulula vaze navakayula hamwe naKulishitu mwilu. (Vili. 2:1-4) Kalunga avavulukila kwoloka nakuvahana kuyoya chamyaka yosena mwilu mwomwo yandando yakusokola yaKulishitu. Ava vawavisa vatachikiza ngwavo vapwa “vana vaKalunga.”—Loma 3:23, 24; 5:1; 8:15-17.
4 Chihanda chamuchivali chapwa chahano hamavu. Kalunga ali nakulongesa vyuma mangana vatu vamwe vakalivwise kuwaha kuyoyela mupalachise hano hamavu muchiyulo chaWangana wauMeshiya. “Liyongomena lyalinene” vakivo navakapwa vatete kutwama mupalachise. (Kuso. 7:9, 13-17; 21:1-5) MuChiyulo chaMyaka Likombakaji, mayevuyevu avatu vaze vafwa navakasanguka nakutwama hamwe naliyongomena lyalinene. (Kuso. 20:12, 13) Chapundu vene tuvosena natukalinunga hamwe. Kusongo yamyaka likombakaji, “vyuma vyahamavu” navakavyeseka kamakumishilo. Vaze navakashishika navakapwa jino “vana vaKalunga” vahamavu.—Loma 8:21; Kuso. 20:7, 8.
^ ***cl mafwo 138-142 Yehova Alongesa “Ndando Yakusokola Vavavulu”***
“VYOSENA vyakutanga vili nakulikemenena mikemo hohamwe nakwivwila nge misongo yakusema hohamwe.” (Wavaka-Loma 8:22) Paulu hano apwile nakulumbununa omu twavindametu vatu. Kweseka nakumona chavatu, chasoloka nge kakwatwama jila yakukumishilamo kuyanda, nashili, nakufwako. Oloze Yehova keshi kuhona nge muveji kuhonanga vatuko. (Kulava 23:19) Kalunga wachiyulo atuhana chuma chakutufumisa muvihuli. Echi chuma kana yikiko ndando yakusokola.
2 Ndando yakusokola hiwana waunene chikuma ahana Yehova kuvatu. Ukiko wana unahase kutusokola kushili nakufwa. (Wavaka-Efwesu 1:7) Halyou wana kana hakiko hazaminyina lutalililo lwakuyoya chahaya myaka yosena mwilu chipwe mupalachise hano hamavu. (Luka 23:43; Yowano 3:16; WaPetulu 1, 1:4) Uno ndando kaneyi yakusokola yapwa ngachilihi? Yeji kutunangula ika hachiyulo chaYehova chize chapwa chakulipwila?
Vyuma Vyalingishile Numba Kupwenga Ndando Yakusokola
3 Ndando yakusokola yasakiwile mwomwo yashili yaAlama. Alama hakulikanga kuli Kalunga, atambwishile misongo, nakulishona, nakukola nakufwa kuvana venyi. (Kuputuka 2:17; Wavaka-Loma 8:20) Kalunga kejivile kupihilila kaha nakufumisaho kufwa chize chatela vaka-kuvulumuna shili vosenako. Nge alingile ngocho, kachi ahokwele lushimbi lwenyi lwakuvuluka ngwenyi: “Fweto yashili kufwa.” (Wavaka-Loma 6:23) Kaha nawa nge Yehova afwefulwile jishimbi jachiyulo chenyi, kachi kaye kosena kazala navikokojola naupapwoki!
4 Ngana muze twamonanga muKapetulu 12, kulikanga chapwileko muEtene chasangumwine vihande vyavinene. Satana apihishile lijina lyaKalunga lyamwaza. Kafwe avulukile nge Yehova apwa muka-kwonga, kaha nawa muka-kuyula naukenya uze eji kukanjikizanga vatu valinge vize kavasakileko. (Kuputuka 3:1-5) Satana hakumona ngwenyi pamo nahonesa mwaya muchima waKalunga wakusaka kusulisa hamavu navatu vakwoloka, avulukile jino ngwenyi Kalunga nahono. (Kuputuka 1:28; Isaya 55:10, 11) Nge Yehova kakumbulwile kuvihande kaneviko, kachi pamo vatu jenyi vakukupuka atengele valelesele ngolo jenyi jakuyula.
5 Satana avangijikilile nawa vangamba jaYehova ngwenyi veji kumuzachilanga Kalunga mwomwo yavyuma eji kuvahananga, oloze nge navengila muukalu, kaha naumwe wauchi nahase kutwalaho nakumufwelela. (Yopa 1:9-11) Evi vikiko vihande vyapwile vyavilemu chikuma, kuhambakana vihuli vize vali nakumona vatu. Yehova amwene chikupu ngwenyi kuvanga akumbulule milonga yamakuli asangumwine Satana. Jino Kalunga mwakumisa ngachilihi evi vihande kana nakuyovola vatu?
Ndando Yakusokola—Yatamo Ndwa
6 Yehova asolwele keke nachiyulo hakuvatula milonga kana mujila navamona vatu kupwa yayikalu kulinga. Oloze jila kana yapwile kwayo yayashi. Eyi jila kakavulu vayivuluka ngwavo, kusokola, kuwanyisa, kukuka milonga chipwe kufwika hashili. (Samu 49:8; Ndanyele 9:24; Wavaka-Ngalesha 3:13; Wavaka-Kolose 1:20; WavaHepeleu 2:17) Oloze lizu lyakutamo lize nalihasa kulumbununa vyuma kanawa shina lize azachishile Yesu. Yesu ngwenyi: “Nganomu ejilile Mwanamutu, keshi nge mangana ngwenyi, vamuzachilenga milimoko, oloze mangana avazachile milimo, eche mwono wenyi hindando yakusokola [Helasa, ly′tron] vavavulu.”—Mateu 20:28.
7 Nyi ndando yakusokola yikiko yika? Lizu lyachiHelase vazachisa hano lyafuma kulizu lyalumbununa ngwavo “kukasununa, chipwe kwecha.” Eli lizu kana valizachishilenga hakulumbununa jimbongo vafwetelenga hakusokola vafunge vakwachilenga mujita. Ngachize ndando yakusokola tunahase kuyilumbununa ngwetu hichuma chize navafweta mangana vakindulwise cheka chuma chayanga. MuMazu-vasoneka achiHepeleu, lizu “ndando yakusokola” (ko′pher) lyafuma kulizu lize lyalumbununa ngwavo “kufwika.” Chakutalilaho, Kalunga alwezele Nowa ngwenyi atela “kukafwika,” (lizu lyolimwe) wato naukokotwa. (Kuputuka 6:14, NW) Echi cheji kutukafwa twijive ngwetu ndando yakusokola yalumbununa nawa kufwika hashili.—Samu 65:3.
8 Ngocho, mukanda [wa]Theological Dictionary of the New Testament wavuluka ngwawo lizu (ko′pher) “kakavulu lyalumbununa kutamo ndwa.” Shikaho chize chakufwika hawato chatele ndwa hawato wosena. Chochimwe nahakusokola, chipwe kufwika shili nawa kuvanga kupwenga kufweta ndando nayifwika chipwe nayitamo ndwa mumulonga washili. Lushimbi lwaKalunga ahanyine vaIsalele lwavulukile ngwalwo: “Mukalinga mwono namwono ndwa, naliso naliso ndwa, nalizo nalizo ndwa, nalivoko nalivoko ndwa, nalihinji nalihinji ndwa.”—Lushimbi lwamuchivali 19:21.
9 Malunga valufwelelo, kuputukila vene kuli Avele, vahanyinenga mawana avimuna vakuvatula kuli Kalunga. Ngocho, valisolwelenga kupwa hivaka-shili vaze vasakiwile kuvasokola, nakufwelela chikuma mulushiko lwaKalunga lwakukavasokola kuhichila muli “muka-tanga.” (Kuputuka 3:15; 4:1-4; VyavaLevi 17:11; WavaHepeleu 11:4) Awa mawana vawevwilile kuwaha kuli Yehova kaha atomeselenga vatu jenyi vaze vamulemeselenga. Oloze vimuna vakuvatula vapwilenga kaha nge hichinjikizo. Tunyama kaveshi vahase kufwika hashili jamutuko, mwomwo vapwa vakukuminamo hakuvesekesa kuvatu. (Samu 8:4-8) Shikaho Mbimbiliya yamba ngwayo: “Kachahashile manyinga avikuji javangombe nawawa avapembe kufumisa milongako.” (WavaHepeleu 10:1-4) Mawana kana apwile himuvwimbimbi kaha wemanyinyineko ndando yakusokola yamuchano yize yapwilenga nakwiza kulutwe.
^ ***lv mafwo 95-96 Kalunga Azanga Vatu Vatoma***
22 “Muzangenga Yehova Kalunga kove namuchima wove wosena, namwono wove wosena, namanganove osena.” (Mateu 22:37) Yesu ngwenyi lushimbi kanelu lukiko lwapwa lwalunene chikuma hajishimbi josena. (Mateu 22:38) Enga, twatela kuzanga Yehova mujila kaneyi. Nge natulihenda kuvilinga vize vinahase kutunehela ukalu nakufwa uvisu chipwe kwenyeka vishinganyeka vyetu, kaha natusolola nge twazanga Kalunga namuchima wetu wosena, namwono wetu wosena, namangana etu osena.
23 “[Yehova] eji kuhananga vosena kuyoya nakuhwima navyuma vyosena.” (Vilinga 17:24, 25) Kuyoya chapwa hiwana atuhana Kalunga. Twamuzanga chikuma ou atuhana wana kanou, ngocho twatela kulama wana atuhana mujila yakavumbi. Tweji kulihendanga kuvijililo navilinga vize vinahase kutwenyeka kumujimba mwomwo twejiva ngwetu vilinga kana vyeji kusololanga mutu nge kamona wana wakuyoya kupwa waulemuko.—Samu 36:9.
24 “Zanganga mukwenu nganomu walizangilove lyavene.” (Mateu 22:39) Vijililo navilinga vyamajilo kavyeshi kwenyeka kaha mutu liveneko, oloze navatu vaze vanamuhate. Chakutalilaho, kulihata namutu ali nakunwa makanya chinahase kutwenyeka. Kaha mutu uze mwenyeka mijimba yavaze nalihate navo ali nakuhokola lushimbi lwaKalunga luze lwamba ngwalwo tuzangenga vakwetu. Kaha mutu mwalinga ngocho mwasolola chikupu nge kazanga Kalungako.—WaYowano 1, 4:20, 21.
25 “Valuukenga kuli vamyangana nakuli vaka-kuyula.” (WaChituse 3:1) Mumafuchi amavulu, chapwa chakuhenga kupwa navitumbo vimwe chipwe kuvizachisa. Hakupwa tuvaka-Kulishitu vamuchano, katweshi kupwa navitumbo vakanyisa chipwe kuvizachisako.—Wavaka-Loma 13:1.
26 Hakusaka tutwamenga muzangi yaKalunga, twatela kupwa vatoma muvyuma vyosena keshi vimwe navimwe kahako. Kulitwamina vijililo navilinga vyavipi nakulihenda kuvyuma kana kachapwa chachashiko, oloze tunahase kulinga ngocho. Chikupu vene, eyi yikiko jila yamwaza yakuyoyelamo, mwomwo Yehova eji kutunangulanga atuwahise. (Isaya 48:17) Chuma chachilemu chikumanyi, nge natupwanga lika vatoma kaha natupwanga vakusuuluka hakwijiva ngwetu tuli nakusolola kanawa omu apwa Kalunga uze twazanga nakutwamanga lika muzangi yenyi.
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn smo_Latn cjk_Latn cjk_Latn cjk_Latn hrv_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn smo_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn hrv_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn smo_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn unk cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn quy_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn umb_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn